《金瓶牡丹》
明代·鲁铎

沉香亭外饶春风，名花种种无雷同。清平有乐媚妃子，君王带笑回重瞳。

是谁忍爱各剪摘，蜡封插向金瓶中。天香国色乃如许，打剥定藉花神功。

宁知中人十家赋，才供深色花一丛。长安爱花已成俗，不随儿女唯韩公。

我从千载嗟往事，爱花窃比濂溪翁。

作者简介：（1461—1527）明湖广景陵人，字振之。弘治十五年进士。授编修。闭门自守，不妄交人。正德时，累擢南京国子监祭酒，寻改北。教士务实学而不专章句。以病归。嘉靖初，交荐不起。卒谥文恪。有《莲北集》、《东厢集》。